প্রশ্ন (২৩/২২৩) : কোন ব্যক্তির মৃত্যুর পর আমরা বিভিন্নভাবে শোক ও দুঃখ প্রকাশ করি, তার পাশে বসে কুরআন পাঠ করি, গরম পানি দিয়ে তাকে গোসল দেই। এই সমস্ত কাজ কি মৃত ব্যক্তি বুঝতে পারে? কুরআন ও ছহীহ হাদীছের আলোকে উত্তর দানে বাধিত করবেন।  -মুহাম্মাদ আব্দুছ ছাদেক  সোনাপুর, বাংলা হিলি, জয়পুরহাট।  উত্তর : মৃত ব্যক্তি উল্লিখিত কাজগুলি শুনতে বা বুঝতে পারে না। আল্লাহ বলেন, তুমি কোন মৃতকে শুনাতে পারো না (নামল ৮০, ফাতির ১২২)। মৃত্যুর পরে মানুষ বরযাখী জগতে চলে যায়। যার ও দুনিয়ার মাঝে পর্দা পড়ে যায় ক্বিয়ামত পর্যন্ত (মুমিনূন ১০০)। অতএব দুনিয়াবী কিছুই সে জানতে বা বুঝতে পারে না, আল্লাহর বিশেষ হুকুম ব্যতীত। যেমন মাইয়েত তার দাফনকারীদের জুতার শব্দ শুনতে পান (বুখারী, মিশকাত হা/১২৬)। অনরূপভাবে কবরে লাশ নিয়ে যাবার সময় মাইয়েত কথা বলেন। আবু সাঈদ খুদরী (রাঃ) বলেন, রাসূলুল্লাহ (ছাঃ) বলেছেন, যখন লাশ খাটিয়াতে রাখা হয় এবং লোক তাকে কাঁধে উঠিয়ে নেয়, তখন সে যদি নেককার হয় তবে বলে, আমাকে সম্মুখে নিয়ে চল, আর যদি বদকার হয় তবে বলে, হায় আমাকে কোথায় নিয়ে যাচ্ছ? তার এই শব্দ মানব ব্যতীত সকলেই শুনতে পায়। যদি মানুষ শুনত তাহলে (ভয়ে) ধ্বংস হয়ে যেত (বুখারী, মিশকাত ১ম খন্ড, ১৬৪৭ পৃঃ লাশের অনুগমন ও জানাযার ছালাত অধ্যায়)। উল্লেখ্য যে, মৃত ব্যক্তির পাশে কুরআন তিলাওয়াত করা শরীআত সম্মত নয়। তা অবশ্যই প্রত্যাখ্যান যোগ্য।